આવું સુંદર આયોજનપૂર્વકનું શહેર જોતાં થાકો તો તમને આ રાજાના ભવ્ય આવાસ લક્ષ્મીવિલાસ પેલેસ અને મ્યુઝિયમ, જ્યાં ગાયકવાડી રાજાઓના પોશાક-હથિયાર, જૂના વખતનાં યુદ્ધનાં સાધનો બતાવું. બાગમાં તો જાતજાતનાં ફળોનાં વૃક્ષો ને કેરી તો પેલેસની જ. અમે બહેનો અથાણા માટે ખાસ ઊતરાવીને લેવા જઈએ, એવી મજા અમે વડોદરે માણી છે. મારાં બાળકોએ જીવનનો આકાર ને સંસ્કાર ત્યાં પામી જીવન ઘડ્યું છે. કુટિરના કોસ્મોપોલિટન ભાષામાં બાળકો સાંજે સાથે રમીને ભાષાના પ્રોબ્લમ વિના હળતાંમળતાં. એ કુટિરનાં બાળકો આજે વિશ્વના ખૂણેખૂણે ક્યાં નથી પહોંચ્યાં. દેશ-વિદેશમાં આર્મીથી માંડીને આઇ.ટી. ને ઇન્ટરનેટથી માંડીને વૈજ્ઞાનિક શોધખોળોમાં કુટિરને સયાજીરાવ યુનિવર્સિટીનું નામ રોશન કરે છે. તાજો દાખલો અમિત મિસ્ત્રી આર્મીના ને રામકૃષ્ણન વિજ્ઞાનના નોબેલમાં ને ટેલિકોમ્યુનિકેશનમાં ભારતમાં ફોન ઘરઘર કરનાર સામ પિત્રોડા કેમ ભુલાય. ધન્ય રાજા સયાજીરાવ – ધન્ય એમ. એસ. યુનિવર્સિટી ને ધન્ય મારી કુટિર.